Premierul Marcel Ciolacu a fost întrebat, miercuri, în cadrul unei conferințe de presă susținută în Portul Constanța, cum rămâne cu produsele cărora li s-a micşorat cantitatea și sunt vândute la acelaşi preţ ca înainte de acest lucru. Ciolacu a răspuns că din punctul său de vedere nu au niciun fundament economic asemenea practici.
„Urmează să vină şi Ministerul Economiei şi Ministerul Agriculturii cu modificare legislativă. Am vorbit asta şi cu domnul preşedinte de la Consiliul Concurenţei, să vedem demersurile cu acele scumpiri, din punctul meu de vedere, care nu au niciun fundament economic, la detergenţi de aproape 26%. Că dacă nu ar fi fost aceste scumpiri, am fi vorbit de o scădere şi mai mare a inflaţiei”, a precizat prim-ministrul, referindu-se la scumpiri, conform Agerpres.
Premierul Marcel Ciolacu a participat, miercuri, la Constanţa, la deschiderea evenimentul „DP WORLD-20 de ani de eficienţă şi inovaţie în România” şi la operaţionalizarea noii investiţii de infrastructură portuară în cadrul Companiei Naţionale Administraţia Portului Maritim Constanţa.